Økonomien strammer til for mange boligejere, og stadig flere kan ikke betale terminen og må forlade huset. I november 2011 blev der bekendtgjort 467 tvangsauktioner mod 425 måneden før - et svarer til en stigning på 10 procent, viser tal fra Danmarks Statistik. Siden juni måned har antallet af tvangsauktioner udvist en stigende tendens. Med en måned tilbage af året runder vi nu 4500 tvangsauktioner. Seniorøkonom i Jyske Bank Niels Rønholt kalder det en kedelig tendens, at tvangsauktionerne nu stiger igen. - Tendensen for tvangsauktionerne har peget op ad siden sommeren, og noget tyder klart på, at det lille mindretal af boligejerne, der er i alvorlige økonomiske problemer, er blevet større, siger han. Hos Arbejdernes Landsbank påpeger cheføkonom Lone Kjærgaard, at antallet af tvangsauktionerne er det tredjehøjeste antal i en enkelt måned, siden krisen satte ind. - Udviklingen i antallet af tvangsauktioner startede ellers meget lovende ud i 2011 ved støt og roligt at falde frem mod sommeren. Men den udvikling er desværre vendt rundt, siger hun. Begge økonomer understreger dog, at tvangsauktionerne grundlæggende ligger på et relativt lavt niveau. - Vi er milevidt fra niveauerne omkring kartoffelkuren i slutningen af 80'erne og starten af 90'erne. - Langt hovedparten af danskerne har jo stadig deres arbejde, og med meget, meget lave renter, er der for de fleste masser af luft i den daglige økonomi, understreger Niels Rønholt. Det laveste antal tvangsauktioner siden statistikkens start i 1979 var i 2006 med et gennemsnit på 103 om måneden, mens det højeste var i 1990 med gennemsnitligt 1695 om måneden. I 2011 ligger det sæsonkorrigerede gennemsnit indtil nu på 411 tvangsauktioner om måneden.

Referat:
Pilen peger igen op for antallet af tvangsauktioner herhjemme. 4500 er gået ned med huset i år.